Foto’s: Verdagtes sterf in skietery met polisieMeer foto’s van die toneel volg onderaan die berig. Foto’s: Facebook WAARSKUWING: Die foto’s onderaan die berig is grafies van aard en mag sensitiewe lesers ontstel. Twee vermeende rowers is Dinsdagaand noodlottig gewond tydens ŉ oor-en-weer-skietery met die polisie. Kol. Jay Naicker, provinsiale polisiewoordvoerder van KwaZulu-Natal, het by navraag aan Maroela Media gesê die Newlands East-polisie in Durban het omstreeks 19:00 ŉ klagte ontvang van ŉ verdagte voertuig wat in Briardaleweg rondry. “Toe ŉ polisiemotor met twee beamptes by die toneel opdaag, het vier verdagtes in die voertuig op die polisie losgebrand,” het Naicker gesê. “Die verdagtes het probeer wegjaag en is deur die polisie agtervolg totdat die bestuurder van die verdagte voertuig beheer daaroor verloor en teen versperrings gebots het.” Die verdagtes het uit hul motor gespring en probeer om te voet te vlug, terwyl hulle steeds op die polisie geskiet het. “Twee verdagtes is tydens die skietery noodlottig gewond. Een is beseer en onder polisiebewaking na ŉ hospitaal geneem. Die vierde verdagte is in hegtenis geneem op aanklag van poging tot moord.” Die polisie het beslag gelê op twee vuurwapens. “Die voertuig wat die verdagtes gebruik het, is voorheen in die gebied opgemerk toe huise daar beroof is en ons vermoed hulle was weer daar om nog misdade te pleeg,” het Naicker bygevoeg. Lt.genl. Mmamonnye Ngobeni, provinsiale polisiekommissaris, het die twee beamptes vir hul optrede geloof. “Ons is bly dat ons lede nie in die skietery beseer is nie. Ons hoop dit dra ŉ duidelike boodskap aan misdadigers oor dat ons beamptes nie vir hulle bang is nie en dat ons vasberade is om misdaad te bekamp,” het Ngobeni gesê.